Laat jou studentebegroting klop - Jou Geld | Solidariteit WêreldJou Geld | Solidariteit Wêreld
Tuis › Artikels › Laat jou studentebegroting klop
Laat jou studentebegroting klop
Jy sien met groot opgewondenheid uit na jou eerste studiejaar en veral die onafhanklikheid wat daarmee gepaard gaan. Jy kan doen wat jy wil en wanneer jy wil, want jy is mos nie meer onder jou ouers se wakende oë nie. Maar tot jy 'n salaris begin verdien, sal jy nooit heeltemal onafhanklik wees nie, tensy jy 'n studiebeurs het wat al jou uitgawes dek – jou studiegeld, boeke, verblyf en sakgeld. Deesdae moet die meeste studente maar hul sente omdraai om hul begroting te laat klop. Kundiges en ander studente gee raad.
Stel 'n begroting op wat elke denkbare uitgawe dek – selfs fooitjies, bankkoste en parkeergeld. Maak ook voorsiening vir onvoorsiene uitgawes.
Verblyf kan jou baie uit die sak jaag. Indien jy aan 'n universiteit of ander opleidingsinstansie in jou tuisdorp studeer, oorweeg dit om steeds by jou ouers te woon. Dis gewoonlik die heel goedkoopste. Andersins, huur 'n kamer in 'n kommune of deel 'n woonstel met 'n goeie vriend(in).
Vermy die gebruik van kredietkaarte. Dit verlei jou om meer te bestee as wat jy kan bekostig, teen 'n baie hoë rentekoers.
Benut jou studentekaart vir studente-afslag wat sommige besighede aanbied.
Tweedehands is nie 'n skande nie. Indien moontlik, koop jou handboeke tweedehands. Kyk ook op webwerwe vir tweedehandse meubels, fietse of, indien nodig, 'n tweedehandse voertuig.
Draai elke sent om. Dis onnodig om die duurste handelsmerke te koop – goedkoper opsies is net so doeltreffend of smaak net so lekker. Hou jou oë oop vir spesiale aanbiedings of afslagkoepons op sekere produkte. Waak daarteen om onnodige items te koop net omdat daar 'n spesiale aanbod daarop is. Vra jouself telkens af of jy dit werklik nodig het. Spaar letterlik elke sent wat jy bespaar – gooi al jou muntstukke in 'n bottel en jy sal verstom wees oor hoeveel jy teen die einde van die jaar gespaar het.
Moenie met jou (meer welvarende) studentemaats probeer meeding nie. Onderdruk maar jou begeerte na die mooier, groter, beter of duurder tot jy eendag 'n salaris verdien. Jy sal verbaas wees om te sien studente kan met die mees basiese dinge oor die weg kom.
Maak self kos in plaas van om te gaan uiteet of wegneemetes te koop. Dis moeite om self etes voor te berei wanneer jy vir 'n toets moet leer. Maar met deeglike beplanning kan jy heerlike veelsydige en voedsame disse in groot maat berei, dit in kleiner porsies verdeel en vries sodat jy met een keer se moeite 'n paar keer lekker kan eet. As jy teen middagete op die kampus gaan wees, neem 'n toebroodjie saam in plaas daarvan om in die kafeteria te gaan eet.
Almal kry af en toe lus vir uiteet of wegneemkos. Bly op hoogte van spesiale aanbiedinge by eetplekke, selfs al is dit in die middel van die week. Doen dit af en toe as 'n groep met spesiale geleenthede soos 'n verjaardag (onderhandel vir groepafslag of benut jul studentekaarte vir afslag).
Indien jy naby genoeg aan die kampus woon, stap of ry fiets, eerder as om met jou motor of per bus of Uber te ry. Selfs al beteken dit dat jy soggens bietjie vroeër moet opstaan. So spaar jy geld en kry jy ook oefening, sodat jy nie eens geld hoef te bestee om 'n gimnasium te besoek nie.
'n Deeltydse werk bied altyd 'n welkome bykomende inkomste vir 'n platsak-student. Maak net seker dat jy nie klastyd of studietyd vir 'n toets sal moet prysgee om te werk nie. Jy kan as kelner werk, 'n baba-oppasdiens begin, of jou dienste as tutor aanbied.
Met alternatiewe vorms van vermaak kan jy baie geld spaar. In plaas daarvan om te gaan uiteet, reël 'n gesellige bring-en-eet en nooi 'n paar vriende/vriendinne om saam te kuier by jou blyplek. Almal bring hul eie drinkgoed en 'n gereg. Of in plaas daarvan om ten duurste te gaan fliek, neem 'n paar DVD’s uit en hou 'n gesellige fliekaand by iemand anders se tuiste. Deel die onkoste.
Wees realisties en gewillig om opofferings te maak. Dit geld vir alles gedurende jou studentejare. Wees altyd bewus van wat jy kan bekostig en wat nie. Niemand wil aan die einde van sy of haar studentejare met 'n klomp skuld opgesaal wees nie. Leef eerder nou skraps, want die tyd gaan in 'n ommesientjie verby. En begin jou loopbaan skuldvry.
Studies in Australia. https://www.studiesinaustralia.com/Blog/study-tips/10-student-budgeting-tips
The University Network. https://www.tun.com/af/blog/tips-living-on-college-students-budget/